തൃക്കാക്കര നഗരസഭയില് വിജിലന്സ് റെയ്ഡ് സിസിടിവി ദൃശ്യങ്ങള് പരിശോധിച്ചു കൊച്ചി: തൃക്കാക്കര നഗരസഭയിലെ പണക്കിഴി വിവാദത്തെ തുടര്ന്ന് നഗരസഭാ ഓഫീസില് പരിശോധന നടത്തി വിജിലന്സ് സംഘം. സംഭവത്തില് കേസെടുക്കുന്നത് സംബന്ധിച്ച തീരുമാനം പ്രാഥമിക പരിശോധനയ്ക്ക് ശേഷമാകുമെന്ന് വിജിലന്സ് അറിയിച്ചു. നഗരസഭ ഓഫീസില് നാല് മണിയോടെയായിരുന്നു എറണാകുളം വിജിലന്സ് സംഘത്തിന്റെ നേതൃത്വത്തില് പരിശോധന നടന്നത്. ആദ്യഘട്ടത്തില് സിസിടിവി ദൃശ്യങ്ങള് ഉള്പ്പെടെ ലഭ്യമായ രേഖകളാണ് പരിശോധിച്ചത്. മൊഴിയെടുക്കല് നടപടികള് പിന്നീടാകുമെന്നാണ് വിവരം. വ്യാഴാഴ്ച നഗരസഭയുടെ പ്രതിപക്ഷ വിഭാഗം നല്കിയ പരാതിയുടെ പശ്ചാത്തലത്തിലാണ് വിജിലന്സിന്റെ നടപടി. നഗരസഭ അദ്ധ്യക്ഷ 10,000 രൂപ പണക്കിഴി വിതരണം ചെയ്തെന്നായിരുന്നു പരാതി. ഇന്ന് രാവിലെ നഗരസഭയില് കൗണ്സിലിന്റെ അടിയന്തിര യോഗം നടക്കുന്നതിനിടെ നാടകീയ രംഗങ്ങള് അരങ്ങേറിയിരുന്നു. ചെയര്പേഴ്സണ് അജിതയുടെ രാജി ആവശ്യപ്പെട്ട് പ്രതിപക്ഷം കൗണ്സില് ഹാള് ഉപരോധിച്ചു. ഇത് ഭരണപ്രതിപക്ഷ വിഭാഗങ്ങള് തമ്മിലുള്ള സംഘര്ഷത്തിലേക്കാണ് നയിച്ചത്. തൃക്കാക്കരയില് ഓണക്കോടിയോടൊപ്പം കൗണ്സിലര്മാര്ക്ക് 10,000 രൂപ നല്കിയെന്നാണ് പ്രതിപക്ഷത്തിന്റെ ആരോപണം. എന്നാല് നഗരസഭാ അദ്ധ്യക്ഷയായ അജിത തങ്കപ്പന് പണം നല്കിയതിന് തെളിവില്ലെന്നാണ് കോണ്ഗ്രസ് ചുമതലപ്പെടുത്തിയ അന്വേഷണ കമ്മീഷന് റിപ്പോര്ട്ട് നല്കിയത്. എങ്കിലും വിവാദത്തില് പ്രതിഷേധം കടുപ്പിക്കാനാണ് പ്രതിപക്ഷ തീരുമാനം.